Title: ประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร

ประกาศ

ประกาศ
เรื่อง
พื้นที่ปรากฏเหตุการณ์อันกระทบต่อความมั่นคงภายในราชอาณาจักร[๑]

ตามที่ได้มีการประกาศให้เขตพื้นที่กรุงเทพมหานคร จังหวัดนนทบุรี
อำเภอลาดหลุมแก้ว จังหวัดปทุมธานี และอำเภอบางพลี จังหวัดสมุทรปราการ
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร ระหว่างวันที่ ๒๕
พฤศจิกายน พ.ศ. ๒๕๕๖ ถึงวันที่ ๓๑ ธันวาคม พ.ศ. ๒๕๕๖
เพื่อป้องกันและแก้ไขเหตุความรุนแรงจากสถานการณ์การชุมนุม นั้น
เนื่องจากสถานการณ์ทางการเมืองและการชุมนุมเพื่อเรียกร้องความต้องการตามแนวทางและผลประโยชน์ของกลุ่มบุคคลบางกลุ่มในขณะนี้
มีการปลุกระดมให้มวลชนเข้าร่วมประท้วงปิดล้อม
และยึดสถานที่ราชการและมีความพยายามให้เกิดความยืดเยื้อในการชุมนุมเพื่อให้บรรลุวัตถุประสงค์และผลประโยชน์ของกลุ่มโดยไม่คำนึงถึงความเดือดร้อนของประชาชนที่ได้รับผลกระทบจากการกระทำดังกล่าว
ประกอบกับปัจจุบันได้มีพระบรมราชโองการโปรดเกล้าฯ ให้ยุบสภาผู้แทนราษฎร
และให้มีการเลือกตั้งสมาชิกสภาผู้แทนราษฎรเป็นการทั่วไป ในวันที่ ๒ กุมภาพันธ์
พ.ศ. ๒๕๕๗ แต่กลุ่มผู้ชุมนุมดังกล่าวยังคงชุมนุมประท้วงต่อไปอย่างต่อเนื่อง
โดยมีผู้ชุมนุมบางส่วนได้ดำเนินการยั่วยุให้เกิดความรุนแรง โดยมีวัตถุประสงค์ที่จะขัดขวางมิให้กระบวนการการจัดการเลือกตั้งสามารถดำเนินการได้อย่างปกติ
อีกทั้งอาจมีผู้ไม่หวังดีเตรียมการก่อเหตุระหว่างการชุมนุมเพื่อหวังผลให้เกิดสถานการณ์ความรุนแรงยิ่งขึ้น
ซึ่งการดำเนินการดังกล่าวอาจก่อให้เกิดความไม่สงบเรียบร้อย หรือเกิดความเสียหายแก่ชีวิต
ร่างกาย และทรัพย์สินของประชาชนหรือของรัฐ
ประกอบการบังคับใช้กฎหมายในระบบปกติยังขาดประสิทธิภาพที่เพียงพอในการป้องกันและระงับเหตุความรุนแรงที่อาจจะเกิดขึ้น

ดังนั้น เพื่อให้การบริหารจัดการในการรักษาความสงบและความปลอดภัย
มีเอกภาพและเป็นไปด้วยความเรียบร้อย
รวมทั้งเกิดความต่อเนื่องในการใช้อำนาจหน้าที่บังคับใช้ตามกฎหมาย อาศัยอำนาจตามความในมาตรา
๑๕ แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ และมาตรา ๓๑ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๔๑ และมาตรา
๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะรัฐมนตรีจึงมีมติเมื่อวันที่ ๒๕ ธันวาคม พ.ศ. ๒๕๕๖ ดังต่อไปนี้

๑.  ให้เขตพื้นที่กรุงเทพมหานคร จังหวัดนนทบุรี
อำเภอลาดหลุมแก้ว จังหวัดปทุมธานี และอำเภอบางพลี จังหวัดสมุทรปราการ
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร

๒.  ให้กองอำนวยการรักษาความมั่นคงภายในราชอาณาจักรเป็นผู้รับผิดชอบในการป้องกัน
ปราบปราม ระงับ ยับยั้ง และแก้ไขหรือบรรเทาเหตุการณ์อันกระทบต่อความมั่นคงภายในราชอาณาจักรและจัดทำแผนการดำเนินการในการบูรณาการ
การกำกับ ติดตาม
และเร่งรัดหน่วยงานของรัฐและเจ้าหน้าที่ของรัฐที่เกี่ยวข้องให้ดำเนินการให้เป็นไปตามแผนที่กำหนด

๓.  เพื่อให้เกิดความต่อเนื่องในการปฏิบัติงานให้บรรดาประกาศ
ข้อกำหนด คำสั่ง หรือการดำเนินการใดของศูนย์อำนวยการ หน่วยงาน
พนักงานเจ้าหน้าที่หรือผู้ใดที่ได้รับมอบหมายจากกองอำนวยการรักษาความมั่นคงภายในราชอาณาจักร
ตามประกาศเรื่องพื้นที่ปรากฏเหตุการณ์อันกระทบต่อความมั่นคงภายในราชอาณาจักร
ลงวันที่ ๒๕ พฤศจิกายน พ.ศ. ๒๕๕๖
ยังคงมีผลบังคับใช้โดยต่อเนื่องจนกว่าจะมีการกำหนดเป็นอย่างอื่น

ทั้งนี้ ให้มีผลบังคับใช้ระหว่างวันที่ ๑ มกราคม พ.ศ. ๒๕๕๗ ถึงวันที่
๑ มีนาคม พ.ศ. ๒๕๕๗

ประกาศ
ณ วันที่ ๒๕ ธันวาคม พ.ศ. ๒๕๕๖
ยิ่งลักษณ์
 ชินวัตร
นายกรัฐมนตรี

ปริยานุช/ผู้จัดทำ
๗ มกราคม ๒๕๕๗

โชติกานต์/ผู้ตรวจ
๗ มกราคม ๒๕๕๗

[๑] ราชกิจจานุเบกษา
เล่ม ๑๓๐/ตอนพิเศษ ๑๘๙ ง/หน้า ๑/๒๕ ธันวาคม ๒๕๕๖